Document ID: 32005R0644

NARIADENIE KOMISIE (ES) č. 644/2005
z 27. apríla 2005,
ktorým sa schvaľuje osobitný identifikačný systém pre hovädzí dobytok chovaný na kultúrne a historické účely v schválených priestoroch, ako je stanovené v nariadení Európskeho parlamentu a Rady (ES) č. 1760/2000
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1760/2000 zo 17. júla 2000 zavádzajúce systém pre identifikáciu a registráciu hovädzieho dobytka a týkajúce sa označovania hovädzieho mäsa a výrobkov z hovädzieho mäsa a zrušujúce nariadenie Rady (ES) č. 820/97 (1), a najmä na tretí pododsek článku 4 ods. 1, na jeho úvodnú vetu a článok 10 písm. a),
keďže:
(1)
Nariadenie (ES) č. 1760/2000 stanovuje, že každý členský štát má zaviesť identifikačný systém pre hovädzí dobytok, ktorý zahŕňa niekoľko identifikačných a registračných prvkov. Stanovuje najmä, že všetky zvieratá v podniku narodené po 31. decembri 1997, alebo tie, ktoré sú určené na obchod v rámci Spoločenstva po 1. januári 1998, a zvieratá v podniku v Českej republike, Estónsku, na Cypre, v Lotyšsku, Litve, Maďarsku, na Malte, v Poľsku, Slovinsku alebo Slovensku, ktoré sa narodili pred dátumom pristúpenia, alebo tie, ktoré sú určené na obchod v rámci Spoločenstva po tomto dátume, sa budú identifikovať ušným štítkom schváleným príslušným orgánom, ktorý sa aplikuje do každého ucha (ďalej len „schválené ušné štítky“). Stanovuje taktiež, že na oboch ušných štítkoch je uvedený rovnaký jednotný identifikačný kód (ďalej len „jednotný identifikačný kód“), ktorý umožní identifikovať každé zviera jednotlivo spolu s podnikom, kde sa narodilo.
(2)
Nariadenie (ES) č. 1760/2000 taktiež stanovuje, že hovädzí dobytok určený na kultúrne a športové príležitosti (s výnimkou trhov a výstav) môže byť namiesto ušnými štítkami identifikovaný pomocou identifikačného systému, ktorý ponúka rovnaké záruky a je povolený Komisiou.
(3)
Nariadenie Komisie (ES) č. 2680/1999 zo 17. decembra 1999, ktorým sa schvaľuje systém identifikácie býkov na kultúrne a športové účely (2), stanovuje ustanovenia pre takéto býky, ktoré sú zaregistrované v plemenných knihách určitých organizácií. Toto nariadenie sa však vzťahuje len na určité druhy býkov a organizácie v určitých členských štátoch.
(4)
Preto je vhodné prijať osobitné nariadenie na zavedenie osobitného identifikačného systému pre dobytok uznaný príslušným orgánom za dobytok chovaný na kultúrne a historické účely (ďalej len „dobytok“) v priestoroch schválených týmto orgánom na tento účel (ďalej len „schválené priestory“).
(5)
Osobitný identifikačný systém by mal v súlade s nariadením (ES) č. 1760/2000 stanoviť výnimky len v súvislosti s aplikáciou a snímaním schválených štítkov. Toto sa uplatňuje bez toho, aby boli dotknuté iné ustanovenia nariadenia (ES) č. 1760/2000.
(6)
Odchylne od nariadenia (ES) č. 1760/2000 je vhodné ustanoviť, aby sa schválené ušné štítky mohli odňať bez povolenia príslušného orgánu, ale pod jeho kontrolou po tom, ako sa dobytok premiestni do schválených priestorov, a aby takéto ušné štítky nebolo potrebné aplikovať dobytku, ktorý sa v takýchto priestoroch narodí. V oboch prípadoch sa dobytok musí označiť osobitným spôsobom na identifikáciu. Schválené ušné štítky by sa mali aplikovať dobytku, keď sa premiestňuje zo schválených priestorov, alebo by ho mal mať dobytok pri premiestňovaní priamo do iných priestorov.
(7)
Opatrenia stanovené v tomto nariadení sú v súlade so stanoviskom Európskeho poľnohospodárskeho usmerňovacieho a záručného fondu,
PRIJALA TOTO NARIADENIE:
Článok 1
Predmet
Toto nariadenie stanovuje pravidlá osobitného identifikačného systému pre hovädzí dobytok uznaný príslušným orgánom za dobytok chovaný na kultúrne a historické účely (ďalej len „dobytok“) v priestoroch schválených týmto orgánom na tento účel (ďalej len „schválené priestory“).
Článok 2
Snímanie a aplikácia ušných štítkov stanovená v prvom pododseku článku 4 ods. 1 nariadenia (ES) č. 1760/2000
1. Majiteľ dobytku bude mať celý čas u seba oba ušné štítky schválené príslušným orgánom v súlade s prvým pododsekom článku 4 ods. 1 nariadenia (ES) č. 1760/2000 (ďalej len „schválené ušné štítky“).
2. Odchylne od článku 4 ods. 5 nariadenia (ES) č. 1760/2000, keď sa dobytok premiestňuje do schválených priestorov, schválené ušné štítky sa mu môžu sňať bez povolenia príslušného orgánu, ale pod jeho kontrolou za predpokladu, že dobytok sa najneskôr počas snímania schválených ušných štítkov označí spôsobom identifikácie, ktorý vybral príslušný orgán, ako je stanovené v článku 3 ods. 1 tohto nariadenia.
3. Odchylne od prvého pododseku článku 4 ods. 2 nariadenia (ES) č. 1760/2000, keď sa dobytok narodí v schválených priestoroch, nie je povinné mu aplikovať schválené ušné štítky za predpokladu, že sa najneskôr do jeho 20 dňa života označí spôsobom identifikácie, ktorý vybral príslušný orgán, ako je stanovené v článku 3 ods. 1 tohto nariadenia.
4. Predtým, ako dobytok opustí schválené priestory, aplikujú sa mu schválené ušné štítky.
Ak sa však dobytok premiestňuje priamo do iných priestorov uvedených v článku 1 v tom istom členskom štáte, je postačujúce, aby mal dobytok počas tohto premiestňovania schválené ušné štítky.
Článok 3
Spôsob identifikácie
1. Dobytok sa identifikuje jednotným identifikačným kódom stanoveným v prvom pododseku článku 4 ods. 1 nariadenia (ES) č. 1760/2000. Tento kód je súčasťou jedného z týchto spôsobov, o ktorom rozhodne príslušný orgán:
a)
dva plastové alebo kovové ušné štítky;
b)
jeden plastový alebo kovový ušný štítok spolu s vypáleným označením;
c)
tetovanie alebo
d)
elektronický identifikátor obsiahnutý v predžalúdkovom boluse.
2. Odchylne od odseku 1 môže príslušný orgán rozhodnúť, že dobytok sa môže identifikovať aj pomocou elektronického identifikátora vo forme injektovateľného vysielacieho opakovača za predpokladu, že dobytok identifikovaný takýmto spôsobom nebude zaradený do potravinového reťazca.
Článok 4
Osobitný registračný kód
Príslušný orgán pridelí každému z priestorov osobitný registračný kód.
Tento kód sa zaregistruje v národnej počítačovej databáze pre hovädzí dobytok stanovenej v článku 5 nariadenia (ES) č. 1760/2000.
Článok 5
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 27. apríla 2005

Labels: 7
3
15
6